ועדת הפנים ואיכות הסביבה, כנסת 18, פרוטוקול מספר 20, 2009-06-15 12:45

דוד אזולאי: שלום לכולם.

דוד אזולאי: אני פותח את הישיבה בעניין הקמת ועדת משנה בנושא בטחון פנים.

דוד אזולאי: היות שהוועדה הזאת אחראית, בין היתר, גם על המשרד לביטחון פנים, ומדי פעם עולות טענות שאי אפשר לפרט בפני חברי הוועדה על כל פעולות המשטרה, בקדנציה הקודמת הייתה ועדת משנה לנושא של ביטחון פנים.

דוד אזולאי: הפעם הייתה גם אליי פנייה מצד השר לביטחון הפנים שהוא מבקש להמשיך בנוהל שהיה בקדנציה הקודמת, ואני מאמץ את זה.

דוד אזולאי: אנחנו נקים ועדת משנה שתהיה מורכבת מחמישה חברים: חבר הכנסת דב חנין, חברת הכנסת פניה קירשנבאום, חבר הכנסת יעקב אדרי – שיחלק את הקדנציה עם חבר הכנסת אריה ביבי – חבר הכנסת ציון פיניאן ואנוכי, חבר הכנסת דוד אזולאי ישמש יושב ראש ועדת המשנה.

דוד אזולאי: האם יש מתנגדים?

אריה ביבי: היות שאני מקצועי בנושאים מסוימים אני מציע שתיקחו אותי בתור איש מקצועי לוועדה.

אריה ביבי: חבר הכנסת אדרי הוא חבר ועדה, ואם יש בעיות מקצועיות שאני יכול לתרום – בשמחה.

דוד אזולאי: יהיו דיונים בוועדה, ואני בהחלט אשתמש בידע הרב שיש לך בתחום הזה, וכשיהיו נושאים מיוחדים שאנחנו חושבים שתוכל לתרום ועדת המשנה תזמן אותך, ותוכל להגיד את הדברים.

אריה ביבי: בשמחה.

יפה שפירא: אולי כדאי לציין שהישיבות תהיינה חסויות, וברוב המקרים הן לא תתקיימנה בכנסת, אלא אצל השר לביטחון פנים.

דוד אזולאי: יכולות להתקיים גם בכנסת, אבל הן תהיינה ישיבות סגורות וחסויות, ויהיו גם ביקורים בתוך משטרת ישראל, וכמובן, חברי הוועדה יידרשו לשמור על חיסיון של כל הדיונים שיהיו באותה ועדה כי זה לטובת כולנו בסך-הכול.

דוד אזולאי: אני מעמיד את ההצעה שלי להצבעה: מי בעד – רוב; אין מתנגדים, אין נמנעים.

דוד אזולאי: לפיכך ההצעה עוברת לאישור מליאת הכנסת.

יפה שפירא: אין צורך.

דוד אזולאי: לא צריך להעביר את זה לאישור מליאת הכנסת.

דוד אזולאי: תודה רבה.

דוד אזולאי: הישיבה נעולה.